CELEX: 62018TN0419
Language: lv
Date: 2018-07-10 00:00:00
Title: Lieta T-419/18: Prasība, kas celta 2018. gada 10. jūlijā – Crédit agricole un Crédit agricole Corporate and Investment Bank/Komisija

10.9.2018   
            
            
               LV
            
            
               Eiropas Savienības Oficiālais Vēstnesis
            
            
               C 319/19
            
         
      Prasība, kas celta 2018. gada 10. jūlijā – Crédit agricole un Crédit agricole Corporate and Investment Bank/Komisija
      (Lieta T-419/18)
      (2018/C 319/23)
      Tiesvedības valoda – franču
      
         Lietas dalībnieki
      
      
         Prasītājas: Crédit agricole SA (Montrouge, Francija) un Crédit agricole Corporate and Investment Bank (Montrouge) (pārstāvji: J.-P. Tran Thiet, M. Powell, J. Jourdan un J.-J. Lemonnier, advokāti)
      
         Atbildētāja: Eiropas Komisija
      
         Prasījumi
      
      Prasītāju prasījumi Vispārējai tiesai ir šādi:
      
                  —
               
               
                  atcelt lēmumu, ciktāl tajā ir noraidīti prasītāju lūgumi par konfidencialitātes ievērošanu;
               
            
                  —
               
               
                  piespriest Eiropas Komisijai atlīdzināt visus tiesāšanās izdevumus.
               
            
         Pamati un galvenie argumenti
      
      Prasītājas izvirza divus pamatus, lai pamatotu prasību attiecība uz Komisijas 2018. gada 27. aprīļa lēmumu C(2018) 2743 final par iebildumiem pret prasītāju iesniegtās informācijas publiskošanu, pamatojoties uz Komisijas priekšsēdētāja Lēmuma 2011/695/ES (2011. gada 13. oktobris) par uzklausīšanas amatpersonas amatu un darba uzdevumiem noteiktu konkurences lietu izskatīšanā (Lieta AT.39914 – Euro procentu likmju atvasinātie instrumenti (EIRD)) (OV 2011, L 275, 29. lpp.) 8. pantu.
      
                  1.
               
               
                  Pirmais pamats ir par to, ka, publiskojot informāciju par prasītājām attiecībā uz tirdzniecību starp tirgotājiem pirms pārkāpuma laikposma, tiekot pārkāpta nevainīguma prezumpcija. Šajā saistībā Komisijai neesot tiesību publicēt lēmumu, kurā ir izteiktas aizdomas par pārkāpumiem, ko prasītājas nevar apstrīdēt. Apstrīdētajā lēmumā, noraidot prasītāju lūgumus par konfidencialitātes ievērošanu saistībā ar šo informāciju, esot pieļauta kļūda tiesību piemērošanā.
               
            
                  2.
               
               
                  Otrais pamats ir par to, ka, pirms Vispārējās tiesas sprieduma pēc būtības lietā T-113/17 Crédit agricole un Crédit Agricole Corporate and Investment Bank/Komisija publicējot informāciju, kurā tiek norādītas aizdomas par prasītāju pārkāpumiem, ko tās apstrīd Vispārējā tiesā, tiekot pārkāpta nevainīguma prezumpcija. Apstrīdētajā lēmumā, noraidot prasītāju lūgumus par konfidencialitātes ievērošanu saistībā ar šo informāciju, tātad esot pieļauta kļūda tiesību piemērošanā.